DA Den Europæiske Unions Tidende C 449/3

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 449/03)

Denne offentliggørelse giver ret til indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»QUESO ZAMORANO«

EF-nr.: ES-PDO-0117-01031-14.8.2012

BGB ( ) BOB ( X )

1. Afsnit i varespecifikationen, som berøres af ændringen

—

☐

—

☒

—

☐

—

☒

—

☒

—

☒

—

☒

—

☒

—

☒

2. Type ændring(er)

—

☐

—

☒

—

☐

—

☐

3. Ændring(er)

Varebeskrivelse

Dette afsnit har været genstand for en grundig gennemgang, og visse aspekter, der optrådte i andre afsnit, udgår.

Definitionen af varen er blevet ændret og indeholder nu adjektivet »fed«, der optrådte i et andet afsnit, som er udgået, og det tilføjes, at det er muligt at fremstille »Queso Zamorano« med mælk fra dyr, der stammer fra første krydsning (F1) mellem et får af racen Churra eller Castellana og en vædder af racen »spansk Assaf«, idet sidstnævnte ikke kan erstattes med et dyr fra samme besætning som fårene. Desuden er det ligeledes nødvendigt, at afkom af disse får (F1) fjernes fra besætningen senest 40 dage efter læmningen.

Beslutningen om at medtage denne krydsning bunder i det faktum, at racen »spansk Assaf« fuldt ud har tilpasset sig de miljømæssige betingelser og produktionsmetoder, der kendetegner det afgrænsede geografiske område. Racen »spansk Assaf«, der har været klassificeret i Spanien siden 2005, er resultatet af gentagne fortrængningskrydsninger mellem væddere af racen Assaf og får af racen Churra og Castellana i de seneste 40 år siden indførelsen af racen Assaf i Spanien. Dertil kommer, at processen med at fremavle denne race i Spanien har været mest intensiv i regionen Castilla y León, især i Zamoraprovinsen, hvorfra den har bredt sig til resten af Spanien.

Den omstændighed, at der udelukkende anvendes mælk fra får, som stammer fra første krydsning mellem de indenlandske racer Churra/Castellana og racen »spansk Assaf«, sikrer en tæt tilknytning, da de indenlandske racer Churras og Castellanas eksistens hele tiden beskyttes og bevares, i og med at hunfårene skal stamme fra disse to racer, hvilket giver dem større hårdførhed og en bedre evne til at tilpasse sig miljøet. Der slås ligeledes til lyd for denne krydsning, fordi disse dyr er meget bedre tilpasset de karakteristiske produktionsmetoder i dette område, hvilket er et af grundlagene for betegnelsen. Endelig har mælk fra de dyr, der fremkommer ved denne krydsning, samme egenskaber som mælk fra de indenlandske racer, hvilket gør det muligt at fremstille en ost med de særlige egenskaber, som er så efterspurgte hos forbrugerne.

Definitionen af ostens egenskaber efter modning er blevet omstruktureret, og der er fastlagt fysiske, organoleptiske og kemiske egenskaber.

Modningstiden afhænger af ostens størrelse. Osten skal ved processens afslutning have de organoleptiske egenskaber, der er typiske for »Queso Zamorano«. Modningstiden for ost på under 1,5 kg er derfor sat ned til mindst 60 dage.

Samtidig flyttes definitionen af mælken og de analytiske egenskaber heraf til afsnittet om produktionsmetode, da det er mere logisk at definere dem her i form af karakteristika ved råvaren.

Ostens minimale pH-værdi er sat ned til 4,8 på grundlag af resultaterne fra de seneste år, der viser, at det er en normal værdi ved de analyser, der foretages på denne type ost, og denne ændring forringer ikke slutproduktets egenskaber.

Angivelsen »samlet proteinindhold i tørstofindholdet« tilføjes og erstatter angivelsen »proteinindhold«, da den på mere hensigtsmæssig vis definerer ostens endelige egenskaber, og dette indhold er fastsat til mindst 30 %.

I afsnittet om ostens organoleptiske egenskaber efter modning tilføjes der en præcisering for så vidt angår skorpens farve. Beskrivelsen »hård skorpe, lysegul eller mørkegrå og velafgrænset« erstattes med »hård skorpe med en farve, der kan gå fra lysegul til mørkegrå, og som er velafgrænset«, da farven på skorpen af »Queso Zamorano« kan gå fra at være lysegul til mørkegrå. Aromaen og smagen af »Queso Zamorano« er ligeledes detaljeret beskrevet, og følgende tekst er tilføjet:

»aroma og smag, der er karakteristisk for frisk fåremælk, altid ren, med et strejf af smeltet smør og hø for de yngste oste. I takt med modningen får produktet en smag af koaguleret og velfermenteret mælk med nuancer af tørrede frugter kombineret med en mere intens og udviklet smag for de mest modnede oste samt en langvarig eftersmag.«

Bevis for oprindelse

Dette afsnit er blevet omformuleret for at præcisere de kontrolelementer, der skal garantere kvaliteten og oprindelsen af BOB-ostene, og unødvendige elementer er udeladt. Anvendelsen af kaseinmærker på ostens skorpe nævnes, da det er et af de vigtigste identificerings- og kontrolelementer, og afsnittet om produktets egenskaber udgår, da dette aspekt er omhandlet i forbindelse med kontrol af slutproduktet.

Omtalen af kontrolinstansens tilladelse eller kontrol udgår for ikke at bidrage til begrænsning af den frie bevægelighed.

Produktionsmetode

Dette afsnit er blevet grundigt gennemgået, og visse punkter, der omtales i andre afsnit, samt andre udvalgte elementer er udeladt. Karakteristika for råvarer og produktionsmetode er desuden blevet revideret for at tage højde for den teknologiske udvikling.

Formuleringen »mælk, der er bestemt til fremstilling af »Queso Zamorano«, stammer fra registrerede husdyrhold og opfylder betingelserne i afsnit B« udgår, da det pågældende afsnit, der henvises til, er flyttet til afsnittet om produktionsmetode og omfatter definitionen af mælken og de analytiske egenskaber heraf.

Mindsteindholdet af mælkefedt nedsættes fra 7 til 6,5 %, og det samlede mindstetørstofindhold nedsættes fra 17,5 til 17 %. Det fremgår af talrige analyser, som kontrolinstansen har foretaget, at det gennemsnitlige fedtindhold og det gennemsnitlige samlede tørstofindhold svinger hen over året på grund af årstidsbetingede udsving i mælkens sammensætning. Disse variationer har ingen betydning for slutproduktets kvalitet.

Intervallerne for temperaturer og koaguleringstider er blevet ændret: Temperaturen for ostemassen er ændret fra »mellem 28 og 32 °C« til »mellem 28 og 35 °C«, og koaguleringstiden er ændret fra »mellem 30 og 45 minutter« til »mellem 20 og 60 minutter«. Disse ændringer kan gennemføres som følge af den teknologiske udvikling inden for fremstillingen og de sædvanlige årstidsbetingede udsving i mælkens sammensætning.

Det er tilføjet i dette afsnit, at kaseinmærkerne placeres, så de er synlige efter fremstillingsprocessen.

Dette afsnit omfatter nu modningstiden, der afhænger af ostens størrelse. Osten skal ved processens afslutning have de organoleptiske egenskaber, der er typiske for »Queso Zamorano«. Modningstiden for oste på under 1,5 kg er derfor sat ned til mindst 60 dage.

Tilknytning

Årsagssammenhængen mellem produktet og det geografiske miljø ændres ikke, og tilknytningen i kraft af fodringssystemet, fortrinsvis baseret på de indenlandske racer Churras og Castellanas udnyttelse af græsmarker, hø og halm, opretholdes. Nu er første krydsning (F1) mellem et får af racen Churra eller Castellana og en vædder af racen »spansk Assaf« dog medtaget, idet sidstnævnte ikke kan erstattes med et dyr fra samme besætning som fårene. Det faktum, at der altid anvendes får af racen Churra eller Castellana, gør det muligt at opretholde tilknytningen.

Der er derfor tilføjet et afsnit, hvor racen »spansk Assaf« i lighed med de andre racer beskrives som egnet i forbindelse med fremstilling af BOB-osten.

Kontrolinstans

Den kompetente myndighed er nu kontrolinstansen Instituto Tecnológico Agrario de Castilla y León (Castilla y Leóns institut for landbrugsteknologi).

Mærkning

Muligheden for at skære osten i portioner og skiver og at rive den er tilføjet.

Omtalen af kontrolinstansens tilladelse eller kontrol udgår for ikke at bidrage til begrænsning af den frie bevægelighed.

Den betegnelse, der skal anføres på varemærkningen for »Queso Zamorano«, »beskyttet oprindelsesbetegnelse« i stedet for »oprindelsesbetegnelse«, er ajourført med henblik på tilpasning til forordning (EF) nr. 510/2006 og Kommissionens forordning (EF) nr. 1898/2006 af 14. december 2006 om gennemførelsesbestemmelser til Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (3).

Det er tilføjet, at osten kan identificeres ved hjælp af de kaseinmærker, der påføres en af ostens sider i forbindelse med dens formning og presning.

Symbolet for oprindelsesbetegnelsen er tilføjet.

Krav i nationale bestemmelser

Den gældende lovgivning vedrørende beskyttede oprindelsesbetegnelser og beskyttede geografiske betegnelser er ajourført.

Ændringsansøgningen fremsættes af kontrolinstansen for den beskyttede oprindelsesbetegnelse »Queso Zamorano«. Den repræsenterer fremstillingssektoren og mener at have en legitim interesse i at få ændret varespecifikationen.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (4)

»QUESO ZAMORANO«

EF-nr.: ES-PDO-0117-01031-14.8.2012

BGB ( ) BOB ( X )

1. Betegnelse

»Queso Zamorano«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3. Ost

3.2. Beskrivelse af produktet med betegnelsen i punkt 1

Der er tale om en fed ost af presset masse fremstillet af fåremælk fra racerne Churra og Castellana, der stammer fra første krydsning (F1) mellem et får af racerne Churra eller Castellana og en vædder af racen »spansk Assaf«, idet sidstnævnte ikke kan erstattes med et dyr fra samme besætning som fårene. Modningstiden er mindst 100 dage for oste på over 1,5 kg og mindst 60 dage for oste på under 1,5 kg.

Osten har følgende fysiske egenskaber efter modning:

— form: cylinderformet med relativt lige sider

— højde: højst 14 cm

— diameter: højst 24 cm

— vægt: højst 4 kg.

Osten har følgende organoleptiske egenskaber efter modning:

— hård skorpe med en farve, der kan gå fra lysegul til mørkegrå, og som er velafgrænset

— fast og kompakt masse med en farve, der varierer fra hvid til elfenbensagtig gul, og med små huller

— aroma og smag, der er karakteristisk for frisk fåremælk, altid ren, med et strejf af smeltet smør og hø for de yngste oste. I takt med modningen får produktet en smag af koaguleret og velfermenteret mælk med nuancer af tørrede frugter kombineret med en mere intens og udviklet smag for de mest modnede oste samt en langvarig eftersmag.

Osten har følgende kemiske egenskaber efter modning:

— fedtindhold: mindst 45 % af tørstofindholdet

— tørstofindhold: mindst 55 %

— proteinindhold: mindst 30 % af tørstofindholdet

— pH-værdi: 4,8 til 5,8.

3.3. Råvarer (kun for forarbejdede produkter)

Der er tale om ren sødmælk uden kolostrum, forurenende stoffer, konserveringsmidler, antibiotika og ethvert produkt, der kan have en negativ indvirkning på ostens fremstilling, modning og konservering.

Mælken har følgende analytiske egenskaber ved fremstillingens begyndelse:

— fedtindhold: mindst 6,5 %

— laktoseindhold: mindst 4 %

— proteinindhold: mindst 5 %

— surhed (Dornic): højst 23°

— samlet tørstofindhold: mindst 17 %.

3.4. Foder (kun for produkter af animalsk oprindelse)

Foderet stammer fra græsarealer i det afgrænsede område. I planternes hvileperiode om vinteren, i perioder med de største behov (læmning og laktation) og i perioder, hvor der som følge af ugunstige vejrforhold er fodermangel, kan basisfoderet suppleres med korn, bælgfrugter og fodermidler i overensstemmelse med gældende EU-lovgivning.

3.5. Specifikke etaper af produktionen, som skal finde sted i det afgrænsede geografiske område

Mælkeproduktionen og fremstillingen af osten finder sted i det afgrænsede geografiske område.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Varemærkningen, der er specifik for hvert erhvervsdrivende selskab, skal indeholde følgende betegnelse: beskyttet oprindelsesbetegnelse »Queso Zamorano«.

Den registrerede virksomhed skal forsyne produktet, der er bestemt til konsum, med nummererede kontroletiketter, der identificerer oprindelsesbetegnelsen og forhindrer genbrug. Endvidere skal hver »Queso Zamorano« på den ene side være forsynet med et nummereret kaseinmærke, der påføres i forbindelse med formning og presning af osten.

»Queso Zamorano« kan markedsføres i portioner, i skiver og i reven form, når blot den er emballeret, og dens oprindelse tydeligt fremgår.

Symbolet for oprindelsesbetegnelsen er følgende:

4. Præcis afgrænsning af det geografiske område

Det geografiske område for fremstilling af »Queso Zamorano« omfatter udelukkende Zamoraprovinsen.

5. Tilknytning til det geografiske område

5.1. Det geografiske områdes egenart

Zamoraprovinsen, der befinder sig i den nordvestlige del af halvøen, ligger hovedsageligt i Duerodalen, og det er kun den nordvestlige del af provinsen, der ligger i Miñobækkenet. Provinsen er præget af store kontraster. Den sydøstlige del består af dale med mindre højder og jævnt stigende skråninger i et åbent landskab, der er formet af det store netværk af vandløb, der munder ud i Duerofloden. Mod nord ligger en række dale og ubevoksede plateauer, mens den sydvestlige del er præget af store højdeforskelle og stejle skråninger uden bjergformationer.

Regionen består fortrinsvis af tre jordbundstyper: kalkholdig brun jord på ukonsolideret materiale, brun jord på oprindelige stenaflejringer og sydlig sur brun jord.

Regionen har fastlandsklima med ekstreme temperaturer og en lang frostperiode. Det fryser almindeligvis om vinteren og til tider sent på året. Sommeren er varm og tør og karakteriseret af en skyfri himmel. Nedbøren er begrænset, gennemsnittet for provinsen ligger på mellem 300 og 500 mm om året, og der falder hyppigere nedbør om efteråret.

98,5 % af provinsens flodnet befinder sig i afvandingsområdet for Duero, mens resten af flodnettet (1,5 % eller 163 km2), hvis vand kommer fra floden Bibey, ligger i afvandingsområdet for Miño.

Græsningsarealerne består hovedsagelig af græsser. Kun få områder udnyttes ikke som græsarealer til får. I dyrkningsområder kan de således ernære sig ved afgrøderester, som f.eks. strå og aks fra korndyrkning og stængler fra proteinrige bælgfrugter.

5.2. Produktets egenart

Produktionen af Zamora udgør 18 % af den nationale produktion af fåremælk og 30 % af produktionen i Castilla y León, som er den største producent af fåremælk i landet.

De indenlandske racer Castellana og Churra betragtes som racerene. Får, der stammer fra første krydsning (F1) mellem et får af racen Churra eller Castellana og en vædder af racen »spansk Assaf«, idet sidstnævnte ikke kan erstattes med et dyr fra samme besætning som fårene, betragtes ligeledes som egnede i forbindelse med fremstilling af BOB-osten.

Fårenes foder stammer fra græsarealer. Om vinteren og i perioder med de største behov suppleres græsfoderet med korn, bælgfrugter og fodermidler.

Der anvendes traditionelle teknikker til fremstilling af osten, uanset om mælken modtages af små såkaldte håndværksvirksomheder eller af mellemstore og store industrivirksomheder.

»Queso Zamorano« er en fed ost af presset masse fremstillet af fåremælk og med form som en flad cylinder, der er meget regelmæssig og velproportioneret. Osten har lige sider, som er forsynet med det karakteristiske mærke med den traditionelle espartokrans (laurbærfletværk).

Når osten har nået den optimale modningsgrad, er den i overvejende grad elfenbensfarvet ved tilskæring med en svag gullig nuance, og overfladen er halvmat. I takt med modningen mister osten sin gullige farve og går fra lys elfenbensfarvet til mørk elfenbensfarvet for de længst lagrede oste, og styrkelsen af overfladens matte udseende kan endog være kombineret med fremkomst af tyrosinkrystaller i form af små korn, der er meget lyse, næsten hvide, og som står i skarp kontrast til afskæringens overflade.

Osten har en kraftig duft af fåremælk, varm og behagelig, der suppleres af et strejf af smeltet smør og hø for de yngste oste for i takt med modningen at udvikle en duft, der minder om duften af tørrede frugter og valnødder.

Osten har en blød konsistens i munden, giver et meget behageligt cremet indtryk, er en smule klæbrig og har en moderat elasticitet for mellemlagrede oste. I takt med modningen bliver osten mere porøs, mister sin elasticitet og får en melet og kornet konsistens.

Den rene smag giver plads til en vis syrlighed og saltet smag blandt de grundlæggende smagsindtryk, men på afbalanceret vis, og minder om koaguleret og velfermenteret fåremælk, hvilket intensiverer og afrunder smagsnuancerne.

Duftens og smagens intensitet øges proportionelt med modningstiden, men er ganske tydelig også for mellemlagrede oste.

Eftersmagen er fin og delikat og kombineres med en styrkelse af aromaen af fedtsyrer gennem næsen.

5.3. Årsagssammenhæng mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De fysiske forhold, der hovedsagelig består af landbrugsarealer i dalene og af ubevoksede let bakkede plateauer, fastlandsklimaet med de ekstreme temperaturer og små nedbørsmængder samt fodringssystemet, der fortrinsvis er baseret på udnyttelse af græsmarker, hø og halm i Zamoraprovinsen, gør det muligt at opnå en mælk, der giver »Queso Zamorano« unikke nuancer og egenskaber, såsom den elfenbensagtige let gullige farve ved tilskæring med en aroma og duft af fåremælk kombineret med et strejf af smeltet smør og hø for de yngste oste. I takt med modningen får produktet en smag af koaguleret og velfermenteret mælk med nuancer af tørrede frugter kombineret med en mere intens og udviklet smag for de længst lagrede oste samt en langvarig eftersmag. Osten har en blød konsistens i munden, giver et meget behageligt cremet indtryk, er en smule klæbrig og har en moderat elasticitet for mellemlagrede oste. I takt med modningen bliver osten mere porøs, mister sin elasticitet og får en melet og kornet konsistens.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (5))

http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) EUT L 369 af 23.12.2006, s. 1.

(4) Erstattet af forordning (EU) nr. 1151/2012.

(5) Se fodnote 4.